Kunta-alan kilpailukykysopimus allekirjoitetaan ja sopimus syntyy, Julkisalan koulutettujen neuvottelujärjestön (Juko) puheenjohtaja Olli Luukkainen sanoo.

Jukon Olli Luukkainen ja pääministeri Juha Sipilä (kesk) olivat vielä torstaina eri mieltä siitäkin, onko kikystä ylipäätään kiistaa. TIMO MARTTILA/AL, JOHN PALMEN

STT Kunta-alan kilpailukykysopimus allekirjoitetaan ja sopimus syntyy, sanoo Julkisalan koulutettujen neuvottelujärjestön (Juko) puheenjohtaja Olli Luukkainen STT:lle. Luukkaisen mukaan kunta-alan palkansaajajärjestöillä ja hallituksella on nyt yhteinen näkemys kilpailukykysopimuksen vaikutuksista kuntatalouteen.

Kunta-alan palkansaajajärjestöt tapasivat tänään valtiosihteeri Martti Hetemäen ja valtiovarainministeriön virkamiesten kanssa kokouksessa, jossa katsottiin läpi budjetin ja kilpailukykysopimuksen taustalla olevia lukuja. Luukkaisen mukaan tapaamisessa todettiin, että luvut ovat eläneet.

– Esimerkkinä (eläneistä luvuista) on sairauspäivärahan verovaikutuksen ottaminen huomioon, vuosityöajan pidennysten vaikutusten arvioiminen ja lomarahaleikkauksen arvioiminen, Luukkainen sanoo. Hänen mukaansa tietopohja on nyt kaikilla sama.

Alun perin kunta-alan oli tarkoitus allekirjoittaa kilpailukykysopimus maanantaina, mutta Luukkaisen mukaan allekirjoitustilaisuus voi vielä siirtyä. Syynä on se, että osa järjestöistä tarvitsee vielä hallintojensa hyväksynnän.